ཁོང་མ་བུ་གསུམ་ཕྱི་ཟླ་༣པའི་ཚེས་༣༠ཉིན་རྒྱ་གར་གྱི་རྒྱལ་ས་ལྡི་ལིར་འབྱོར་སྐབས།ལྡི་ལི་བསམ་ཡས་གླིང་གཞིས་སྒེར་གྱི་ས་གནས་བོད་མི་ཚོས་སྣེ་ལེན་གྱི་མཛད་སྒོ་ཞིག་ཚོགས་ཡོད་པ་དང་།མཛད་སྒོའི་ཐོག་གོམ་བགྲོད་པ་ཚེ་བརྟན་རྡོ་རྗེ་ལགས་ཀྱིས།ལས་འགུལ་འདིའི་དམིགས་ཡུལ་གཙོ་བོ་གཞིས་ལུས་རྒྱ་ཆེའི་མི་མང་གི་མགྲིན་ཚབ་པ་བྱས་ཏེ།ཁོང་ཚོའི་རེ་བ་དེ་འཛམ་གླིང་འདིའི་སྒང་དུ་སྟོན་ཐུབ་པ་དང་།དེ་བཞིན་བསྒྲུབ་ཐུབ་པའི་ཆེད་རང་དབང་ལུང་པར་ཡོད་པའི་བོད་མི་ཞིག་ཡིན་པའི་ཆ་ནས།བོད་རྒྱལ་ཁབ་ཀྱི་འཐབ་རྩོད་དེ་གཞུང་དང་ཚོགས་པ་ཁག་གཅིག་པུའི་ལས་འགན་དུ་བཞག་པ་མ་ཡིན་པར།བོད་མི་མི་རེ་ངོ་རེ་ལ་རྩ་དོན་འཐབ་རྩོད་ཀྱི་ལས་འགན་ཡོད་པ་ལྟར།རང་ངོས་ནས་འགན་དེ་ཁུར་ནས་ལས་འགུལ་འདིའི་འགོ་བརྩམས་པ་ཡིན་ཞེས་དང་།ཡང་ཁོང་གིས་ལས་འགུལ་འདིར་དཀའ་ངལ་རྒྱུན་མ་ཆད་པར་འཕྲད་ཀྱི་ཡིན་པ་ཤེས་ཀྱི་ཡོད།ཡིན་ན་ཡང་དཀའ་ངལ་དེ་དག་ལ་གདོང་ལེན་བྱ་རྒྱུའི་ཆོད་སེམས་བརྟན་པོ་ཡོད་པ་མ་ཟད།མ་ཤི་བར་ལས་འགུལ་འདི་མུ་མཐུད་བྱ་རྒྱུ་དང་།གལ་ཏེ་ལམ་བར་ནས་ཤི་བ་ཡིན་ན་ཡང་རྣམ་ཤེས་དེ་བོད་ལ་སླེབས་པར་ཤོག་ཅེས་སྨོན་ལམ་རྒྱག་གི་ཡོད་ཅེས་བརྗོད་ཡོད་པ་རེད།